open-index/open-wikipedia-markdown huggingface dataset:
Málaga

**Málaga** on satamakaupunki Etelä-Espanjassa, Andalusiassa, Aurinkorannikolla. Se on myös Málagan maakunnan pääkaupunki. Kaupungin väkiluku on noin 570 000 (2015). Metropolialueella (Málaga–Marbella) asuu laskentatavasta riippuen noin 865 000 – 1 000 000 ihmistä. 

Málagaa ympäröivät vuoret ja kaksi jokea: Guadalmedina ja Guadalhorce, jotka laskevat Välimereen kaupungin lähellä. Antiikin aikana nykyisen kaupungin lähellä sijaitsi alun perin foinikialainen Mainaken kaupunki, ja myöhemmin nykyisen kaupungin paikalla puunilais-roomalainen Malakan kaupunki (lat. *Malaca*).

Málagan keskusta on lähellä satamaa. Kaupunkiin tuovat tuloja maatalous ja turismi. Kaupungissa on yliopisto ja kansainvälinen lentokenttä, Málagan lentoasema (koodi: AGP). Kaupunki ja Aurinkorannikko ovat erittäin suosittuja turistikohteita ja kaupunkiin tulee halpoja lentoja eri puolilta Eurooppaa. Jatkoyhteydet muihin Andalusian kaupunkeihin, Sevillaan, Córdobaan ja Granadaan hoituvat autolla, junalla tai linja-autolla. Kaupungissa on myös runsaasti omia nähtävyyksiä, museoita, kirkkoja ja linnoituksia.

Taiteilija Pablo Picasso, näyttelijä Antonio Banderas ja näyttelijä-muusikko Fran Perea ovat kotoisin Málagasta. Kaupungin suosituimpia nähtävyyksiä ovat 700-luvulla rakennettu Alcazaban linnake ja eräs Rooman valtakunnan ajalta peräisin oleva amfiteatteri. Málagan vanhasta kaupungista löytyy monenlaisia ravintoloita ja turisteille sopivia ostospaikkoja.

## Urheilu
Málagan jalkapallojoukkue Málaga CF pelaa Espanjan toiseksi korkeimmalla sarjatasolla Segunda Divisionissa. Koripallojoukkue CB Málaga on 
Euroopan huippukastia.

## Kuvia

Malaga linnoituksesta nähtynä JHo01 2012.JPG|Málagan keskusta ja katedraali (*La Manquita*)
Gradas del Teatro romano de Málaga.JPG|Teatro Romano
File:Ayto. Málaga.jpg|Kaupungintalo
Atarazanas Vidriera 3.jpg|Mercado Atarazanas
Spain Andalusia Malaga BW 2015-10-24 10-47-04.jpg|Palacio Episcopal
Jardines-malaga.jpg|La Concepción
Calle Marqués de Larios under cover of tents. Málaga, Andalusia, Spain, Southeastern Europe.jpg|Calle Marqués de Larios
Alkasar4.jpg|Alcazaba
Malagan satama linnoituksesta nähtynä 2012.JPG|Málagan satama ja uimaranta
Malaga 25-9-2007d.JPG| A. Durenne (1822–1895): *Ninfa del Cántaro*. Parque de Málaga.
Plaza de la Merced 16-21, Málaga.jpg|Plaza de la Merced
Casa Natal de Pablo Ruiz Picasso 01.JPG|Taustalla Casa Natal Picasso, Pablo Picasson kotitalo.
Málaga, the yard of the Picasso Museum.JPG|Museo Picasso sijaitsee Palacio de Buenavistassa (1542).
Plaza del toros Malaguetta JHo01 2012.JPG|Plaza de toros de La Malagueta, härkätaisteluareena kuvattuna Gibralfarosta.


## Lähteet

## Aiheesta muualla

*
Tamilitiikerit

**Tamilitiikerit** tai **Tamil Eelamin vapautuksen tiikerit** (, ) oli tärkein Sri Lankassa toimivista tamilien kapinallisryhmistä. Järjestö perustettiin vuonna 1976 ja sen tavoitteena oli itsenäisen tamilivaltion Tamil Eelamin luominen Sri Lankaan. Järjestön väitetään tehneen eniten itsemurhaiskuja maailmassa.

LTTE väittää tavoitteekseen sosialismille rakentuvan demokraattisen ja sekulaarisen valtion.

Tamilitiikereiden johtaja oli Velupillai Prabhakaran. Moni maa piti järjestöä terroristijärjestönä, mm. Yhdysvallat (päätös vuonna 1997), Iso-Britannia, Intia, Euroopan unioni, Australia ja Malesia.

Tamilitiikerit olivat luoneet saaren pohjoisosiin oman hallintonsa, joka oli *[[de facto]]* itsenäinen. Sri Lankan hallituksen ja LTTE:n välinen konflikti kehittyi sisällissodaksi vuonna 1983, ja se jatkui aina 24. joulukuuta 2001 solmittuun tulitaukoon asti. Sen jälkeen osapuolet aloittivat rauhanneuvottelut norjalaisten johdolla. Sisällissota oli vaatinut tuohon mennessä jo yli 65&nbsp;000 ihmisen hengen.

31. heinäkuuta 2006 tamilitiikerien poliittisen siiven johtaja S. Elian ilmoitti nelivuotisen tulitauon olevan historiaa. Elian syytti hallitusta aselevon rikkomisesta sekä ilmoitti tiikereiden ja hallituksen joukkojen olevan sodassa. Hallitus totesi aselevon päättyneeksi vuonna 2008. Silloin oli kahdessa vuodessa kuollut yli 5000 ihmistä.

Järjestö surmasi monia Sri Lankan johtajia ja Intian pääministeri Rajiv Gandhin.

Sri Lankan armeija katsoo kukistaneensa Tamilitiikerit toukokuussa 2009. Hallituksen tiedotteen mukaan Velupillai Prabhakaran ammuttiin väijytyksessä, kun hän kahden läheisen avustajansa kanssa yritti paeta motista.

## Lähteet

## Aiheesta muualla

* Tamil Eelamin kotisivu 
* TamilNet
FlatOut

**FlatOut** on Bugbear Entertainmentin kehittämä ja Empire Interactiven julkaisema ajopeli. Se julkaistiin vuonna 2004 Microsoft Windowsille, PlayStation 2:lle ja Xboxille. Pelin jatko-osa *[[FlatOut 2]]* julkaistiin kesällä 2006.

## Pelaaminen
Pelissä ajetaan romurallia, joissa ensimmäisenä maalissa oleva voittaa. Pelissä käytetään niin sanottua ragdoll (*räsynukke*) -fysiikkaa, jonka ansiosta kuljettajat voivat lentää tuulilasin läpi kovissa törmäyksissä. Räsynukke-fysiikkaa hyödynnetään myös minipeleissä, mm. korkeus- ja pituushypyissä, joissa on tarkoitus saada kuljettaja lentämään mahdollisimman korkealle tai pitkälle. Uratilassa (Career) on pronssi-, hopea- ja kultaluokat.

Pelissä on muun muassa:
* 36 rataa viidessä erilaisessa ympäristössä vaihtelevine vuorokaudenaikoineen
* 16 autoa, joita on mahdollisuus muokata uramoodin edistyessä
* 12 minipeliä.

## Laitteistovaatimukset
* Intel Pentium 1.5GHz
* 256MB keskusmuistia
* 1100MB kiintolevytilaa
* äänikortti
* DirectX 9.0c.
:Lähde 

## Vastaanotto
Pelillä on Metacritic-kerääjäsivustolla 72/100 pistettä.

GameSpot antoi pelille arvosanan 7.9/10 arvostelussaan.

## Lähteet

## Aiheesta muualla
* 
* Flatoutin verkkoyhteisö 
* Flatoutin arvostelu Peliplaneetassa 
* Flatoutin demoversion lataus
Mau Heymans

**Maurits ”Mau” Heymans** (s. 14. huhtikuuta 1961 Veldhoven) on hollantilainen Aku Ankka -sarjakuvapiirtäjä.

Toisinaan Heymans käsikirjoittaa tarinansa itse, mutta useimmiten hän käsikirjoittaa ne jonkun käsikirjoittajan kanssa yhdessä ja sitten itse piirtää ne puhtaaksi. Nuorena hän piirsi veljensä Bas Heymansin kanssa useita punk-henkisiä sarjakuvia. Aku Ankka -sarjakuviin hän piirtää yleensä Akulle pitkän kaulan.

## Lähteet

## Aiheesta muualla
*Comic creator: Mau Heymans
Luettelo maanjäristyksistä

Tämä on luettelo voimakkuudeltaan, vaikutuksiltaan tai uhrien määrältään suurista maanjäristyksistä. Lista on toistaiseksi varsin epäyhtenäinen (pohjaluettelon rajausperusteet epäselvät), vaillinaisesti lähteistetty ja puutteellinen. Lukuisia merkittäviä ja historiallisia maanjäristyksiä uupuu listalta (11.2.2023 tilanne).

&sup1; - järistysten voimakkuus ilmoitetaan nykyään usein momenttimagnitudina (Hiroo Kanamorin luoma asteikko), sillä Richterin asteikko on suurissa järistyksissä epäluotettava.
&sup2; - momenttimagnitudi (MW)

## Katso myös
* Luettelo Chilen maanjäristyksistä
* Luettelo Japanin maanjäristyksistä
* Luettelo Uuden-Seelannin maanjäristyksistä

## Lähteet
* 

### Viitteet
Donkey Konga

**Donkey Konga** on rytmipeli Nintendo GameCubelle. Peliä pelataan pelin mukana tulevalla bongorumpu-ohjaimella.

Pelissä on 31 kappaletta, joita pitää rummuttaa ohjaimella. Ruudulla vilisee erilaisia ja eri värisiä kuvia jotka kertovat mitä pitää tehdä. Ohjaimessa on myös mikrofoni, joka tunnistaa taputukset. Taputukset tuovat peliin vaikeutta, koska kädet joutuu nostamaan rummuilta.

Euroopassa on julkaistu alkuperäinen Donkey Konga, ja myös sen jatko-osa, Donkey Konga 2. Myös Donkey Kong Jungle Beat on julkaistu Euroopassa, jossa ohjataan Donkey Kongia. Amerikassa ja Japanissa on myös julkaisu Donkey Kong: Hit Song Paradiseja, jotka ovat samanlaisia kuin Donkey Konga, mutta sisältävät uusia kappaleita.

Japanissa on julkaistu myös Donkey Konga 3, mutta tätä peliä ei tulla todennäköisesti näkemään koskaan Japanin ulkopuolella.

## Lähteet
Sylvester III

Paavi **Sylvester III** (n. 1000–1063) oli paavina varsin sekavissa oloissa 13. tammikuuta 1045 – maaliskuulle 1045. Hänen oikea nimensä oli **Johannes**. Ennen paaviksi tuloaan hän oli Sabinan piispa.

Sylvester valittiin paaviksi rajujen ja pitkällisten riitojen jälkeen tammikuussa 1045. Myöhemmin häntä syytettiin lahjonnasta valintansa edistämiseksi, vaikka syytökset olivat mahdollisesti perättömiä. Hänen edeltäjänsä ja seuraajansa Benedictus IX julisti Sylvesterin pannaan ja palasi kolmen kuukauden päästä Roomaan karkottaen vastustajansa. Sylvester palasi piispaksi Sabinan hiippakuntaan. Joulukuussa 1046 Sutrumin kirkolliskokous riisti häneltä piispan ja papin virat ja käski lähettää hänet luostariin. Tuomio ilmeisesti peruttiin, koska Johannes jatkoi Sabinan piispana ainakin vuoteen 1062. Hänen seuraajansa mainitaan vuodelta 1063, mikä tarkoittaa, että Johanneksen on täytynyt kuolla tätä ennen.

Vaikka Sylvesterin asema paavina on kiistelty, ja jotkut pitävät häntä vastapaavina, hänen nimensä on Vatikaanin virallisessa paavien listassa. Samoihin aikoihin hallinneiden paavien Gregorius VI:n ja Klemens II:n tilanne on samalla tavalla epäselvä.

## Lähteet
*

### Viitteet

## Aiheesta muualla
Boris Akunin

**Boris Akunin** (; oikealta nimeltään **Grigori Šalvovitš Tšhartišvili**, , s. 20. toukokuuta 1956, Georgia) on venäläinen kirjailija. Akunin on käyttänyt myös kirjailijanimiä Anatoli Brusnikin ja Anna Borisova.

Akunin tunnetaan 1800-luvun loppupuolelle sijoittuvista dekkareistaan, joiden päähenkilö on etsivä Erast Fandorin. Hänen kirjojaan on käännetty monelle kielelle, ja ne ovat olleet suosittuja Venäjällä, kuten myös Suomessa.

Akunin on opiskellut Aasian-tutkimusta ja japanin ja englannin kieliä. Hän on kääntänyt japanilaista kirjallisuutta ja toiminut japanin kielen tulkkina.

Akunin joutui Putinin kannattajien huijaamaksi. Soittajat esittätyivät Ukrainan edelliseksi kulttuuriministeriksi Oleksandr Tkatšenkoksi ja toisella kerralla presidentti Volodymyr Zelenskyiksi. Akunin on ollut Putinin sotapolitiikan ja Ukrainan-sodan vastustaja, eikä julkaistuissa puhelunauhoitteissa ollut mitään uutta. Venäläiset tiedotusvälineet nostivat hänen kommenttinsa kuitenkin julkisuuteen, ja Oleg Novikovin yritysryppääseen kuuluvat kirjakaupat ja kustantaja vetivät hänen teoksensa pois myynnistä. Hän asuu maanpaossa Lontoossa. 

Maanantaina 6. helmikuuta 2024 moskovalainen oikeusistuin määräsi Tšhartišvilin pidätettäväksi Ukrainaa tukevien mielipiteittensä vuoksi syytettynä "terrorismin tukemisesta". Heinäkuussa 2025 syyttäjä vaati kirjailijalle poissaolevana 18 vuoden työleirituomiota terroristisen toiminnan edistämisestä, terrorismin oikeuttamisesta ja siitä, ettei kirjailija ole sosiaalisen median kanavallaan maininnut olevansa "ulkomainen agentti", kuten laki vaatisi. Akunin on ilmoittanut, ettei aio millään tavalla osallistua oikeudenkäyntiin Heinäkuussa 2025 Akunin tuomittiin poissaolevana 14 vuodeksi vankilaan.

## Suomennokset
Erast Fandorinin tutkimuksia -sarja:
* 
* 
* 
* 
* 
* *Erikoistehtäviä.* Suom. Anton Nikkilä. (sisältää romaanit *Patasotilas* ja *Somistaja*). Into Kustannus 2015. 
* *Valtioneuvos.* Suom. Anton Nikkilä. Into Kustannus 2016. .

## Lyhytproosa
* PSTD, julkaisussa *Novaja Gazeta. 7*. toim. Jaana Airaksinen. Helsinki: Into 2010  (sisältää myös Akuninin haastattelun)

## Lähteet

## Aiheesta muualla

* Boris Akuninin kotisivut
Selangor

**Selangor** on Malesian osavaltio. Se sijaitsee Malakan niemimaan länsirannikolla, Malakansalmen rannalla. Sen naapuriosavaltiot ovat pohjoisessa Perak, idässä Pahang ja kaakossa Negeri Sembilan. Selangorin sisällä sijaitsee enklaavina kaksi liittovaltion territoriota, Kuala Lumpur ja Putrajaya, jotka ovat historiallisesti osa Selangoria.

Selangor on Malesian runsasväkisin osavaltio. Sen pinta-ala on 8&nbsp;104 neliökilometriä ja asukasluku noin 5,5 miljoonaa. Selangorin hallinnollinen pääkaupunki on Shah Alam ja kuninkaallinen pääkaupunki Klang. Kuala Lumpurin metropolialue ulottuu Selangorin alueen puolelle. Selangorin suurimmat kaupungit Shah Alam ja Petaling Jaya ovat Kuala Lumpurin suurkaupunkialueella. 

## Historia

1400-luvulla Selangor kuului Malakan sulttaanikuntaan, joka oli aikanaan Malaijien saariston johtava valtio. Portugalilaiset valloittivat Malakan 1511 ja vuonna 1641 hollantilaiset valtasivat alueen portugalilaisilta.

Siirtomaavallan aikana alueelle tuli minangkabaulaisia uudisasukkaita Sumatralta 1600-luvulla ja heidän jälkeensä tuli bugislaisia siirtolaisia Sulawesilta. 1700-luvulla bugisit saivat hallintaansa nykyisen Selangorin alueen, ja he perustivat Selangorin sulttaanikunnan 1700-luvun puolivälissä. Sen pääkaupungiksi tuli Kuala Selangor.

Noin sata vuotta myöhemmin, vuonna 1857, Malakan niemimaa oli Britannian siirtomaahallinnon alaisuudessa ja Selangoriin tuli kiinalaisia tinanetsijöitä maan tinavarantojen houkuttelemana. Kiinalaiset perustivat Selangoriin Kuala Lumpurin. Uuden kaupungin perustaminen aiheutti ristiriitoja Selangorin päälliköiden ja kaivostyöläisten välillä. Tuloksena oli sisällissota, jossa Kuala Lumpur tuhottiin ja tinakaivosten toiminta keskeytyi. Vuonna 1874 olot rauhoittuivat kun brittiläiset puuttuivat asioihin tinantuotannon varmistamiseksi. Samalla Selangor liittyi Liittoutuneisiin malaijivaltioihin, jonka brittiläiset perustivat Malaijivaltioiden vakauttamiseksi. Muut liittoon kuuluneet valtiot olivat Perak, Negeri Sembilan ja Pahang.

Malaijan itsenäistyessä Britanniasta vuonna 1957, Kuala Lumpurista tehtiin maan pääkaupunki. Vuonna 1974 Kuala Lumpur irrotettiin Selangorin osavaltiosta, ja siitä tehtiin Malesian liittovaltion keskushallinnon alainen territorio. Vuonna 1995 Selangorista irrotettiin Putrajaya, jonka Selangorin osavaltio myi Malesian liittovaltiolle.

## Politiikka

Selangor on useimpien muiden maan osavaltioiden tapaan sulttaanin johtama sulttaanikunta, ja Selangorin sulttaani toimii vuorollaan Malesian kuninkaana. Osavaltiota on vuodesta 2001 hallinnut sulttaani Sharafuddin Idris Shah.

## Lähteet
Suuri Chilen maanjäristys 1960

**Suuri Chilen maanjäristys** oli voimakkain koskaan mitattu maanjäristys, joka tapahtui 22. toukokuuta 1960. Järistyksen voimakkuus oli 9,5 momenttimagnitudia, mutta joissain tutkimuksissa sen voimakkuudeksi on esitetty 9,4–9,6 momenttimagnitudia. Järistyskeskus oli Chilen keskisosassa. Järistys vaurioitti merkittävästi Valdivian kaupunkia, mutta se aiheutti tuhoa myös muissa Chilen kaupungeissa.

Maanjäristystä seurannut tsunami osui Etelä-Amerikan lisäksi Havaijin saariryhmään ja Filippiineille. Chilen maanjäristyksen ja sitä seuranneen tsunamin arvellaan surmanneen 1&nbsp;655 ihmistä. Loukkaantuneita oli noin 3&nbsp;000. Joidenkin arvioiden mukaan kuolleita olisi ollut jopa 5&nbsp;700. Chilessä on arvioitu, että maanjäristyksen seurauksena noin 58&nbsp;000 rakennusta tuhoutui. Maanjäristyksen ja tsunamin on arvioitu aiheuttaneen tuhoa yli 550 miljoonan dollarin edestä.

## Katso myös
* Luettelo maanjäristyksistä

## Lähteet

## Aiheesta muualla

*Chilean earthquake and tsunami 
*USGS: Chilean earthquake: surviving the tsunamis
*Tsunami of 1960 Dr. George
*Hawaii Events
Hiirimatto

**Hiirimatto** on pinta, joka parantaa tietokoneen hiiren liikkeen lukemista. Hiirimatot tehdään useimmiten muovista, joka on tasainen ja päältä sopivan liukas. Lisäksi on olemassa myös metallisia hiirimattoja, joissa voi olla erilaisia pinnoitteita, kuten teflonia, lasia tai alumiinia. Laadultaan paremmat hiirimatot ovat yleensä erikoistuneet pelaamista tai erittäin tarkkaa graafista muokkausta varten. Pelaamista varten olevia hiirimattoja kutsutaankin tästä syystä myös pelihiirimatoiksi ja tavallista tarkempaa hiirityöskentelyä tukevia hiirimattoja tarkkuushiirimatoiksi. Tällaiset hiirimatot maksavat huomattavasti enemmän kuin tavalliset hiirimatot, joita voi saada jopa täysin maksutta. Kalliimmissa hiirimatoissa on useimmiten erittäin sileä pinta, ja niitä käytettäessä syntyy tavallista vähemmän ääntä ja tuntuu vähemmän värinää. Joihinkin tällaisista hiirimatoista on saatettu liittää myös rannetuki ja/tai pidike hiiren johdolle. Tosin nämä saattavat tulla myös erillisenä, jolloin käyttäjä voi tarvittaessa itse liittää ne hiirimattoon.

Hyvä hiirimatto vähentää hiiren kulumista, se pysyy paikallaan eikä sisällä teräviä reunoja. 2000-luvun alussa yleistyneet optiset hiiret eivät välttämättä vaadi lainkaan hiirimattoa, mutta sellainen usein helpottaa hiiren käyttöä. Optisen hiiren matto voi olla liukkaampi kuin pallohiiren, mutta se ei saa heijastaa valoa epämääräisesti.
Kehä (optinen ilmiö)

**Kehä** on valonlähteen (tavallisimmin Auringon tai Kuun) ympärillä havaittava värillisistä ja sisäkkäisistä kehistä koostuva ilmakehän optinen ilmiö. Kehä muodostuu, kun kohteesta tuleva valo ja siroaa ilmakehän pienhiukkasista. Useimmiten kehä havaitaan, kun Auringon tai Kuun edessä on pilviä, joiden läpi valo kuitenkin pääsee etenemään. Tällöin kehän muodostavat ilmakehän vesipisarat. Kehiä voi muodostua myös muuntyyppisten pienhiukkasten vaikutuksesta, esimerkiksi siitepölykehiä tunnetaan.  Kehän muoto voi riippua sirottajien muodosta, kehä voi olla esimerkiksi lievästi elliptinen tai muuten erikoisen muotoinen, ei täydellinen ympyrä. 

## Lähteet

## Aiheesta muualla
Tarragona

**Tarragona** on kaupunki Etelä-Kataloniassa, Espanjassa, Välimeren rannalla. Se on samannimisen maakunnan pääkaupunki. Kaupungin asukasluku on noin 131 000 (2015). Camp de Tarragonan alueella (2700 km²) asuu noin 500 000 henkilöä (2012). 

Tarragonan perusti Scipio Africanus toisen puunilaissodan aikana. Rooman vallan aikana kaupungin nimi oli Tarraco ja se oli *[[Hispania Tarraconensis]]* -maakunnan pääkaupunki sekä yksi koko Rooman valtakunnan tärkeimpiä kaupunkeja itse Rooman jälkeen.

Tarragonan merkittävimpiä nähtävyyksiä ovat sekä roomalainen amfiteatteri että katedraali, joka on sekoitus romaanista ja goottilaista tyyliä ja jonka rakennustyöt aloitettiin vuonna 1184. Kaupungin tuntumassa on myös roomalaisten rakennuttama vesijohto, akvedukti, Aqüeducte de les Ferreres, joka monien muiden Tarragonan arkeologisten kohteiden tavoin on nimetty Unescon maailmanperintöluetteloon.

Modernimpaa kulttuuria kaupungissa edustaa sen lähettyvillä sijaitseva Universal Studiosin teemapuisto *Port Aventura*.

Tarragona on yksi Espanjan ja koko Välimeren alueen tärkeimmistä satamakaupungeista. 

Tarragonassa sijaitsee Universitat Rovira i Virgili -yliopisto.

## Kuvia


Image:Spain.Tarragona.Catedral.Conques.02.JPG|Tarragonan katedraali
Ajuntament de Tarragona, i Diputació-3.JPG|Kaupungintalo
PuentedelDiablo edited.jpg|Roomalainen akvedukti (Pont del Diable)
Amphithéâtre de Tarragona.jpg|Roomalainen amfiteatteri
Roma ruins - Plaça del Fòrum - Tarragona - Catalonia 2014.JPG|Plaça del Fòrum
Rambla Nova - Tarragona.jpg|Rambla Nova
Rambla Nova. Tarragona.jpg|Font del Centenari, Rambla Nova
140 Museu Nacional Arqueològic de Tarragona, passeig de Sant Antoni.jpg|Arkeologinen museo


## Lähteet

## Aiheesta muualla
*

* Tarragonan verkkosivut – sisältää mm. virtuaalisen kävelyretken kaupungin muureilla (*Passeig Virtual per les Muralles i el Camp de Mart*). 
* Tarragonan historiallisen museon verkkosivut
Kilpa-aerobic

**Kilpa-aerobic** on laji, jossa suoritetaan musiikin tahdissa korkealla intensiteetillä jatkuvia vaativuudeltaan eroavia liikesarjoja, jotka ovat peräisin perinteisestä aerobic-liikunnasta. Ohjelman tulee osoittaa jatkuvaa liikettä, notkeutta, voimaa ja kahdeksan perusaskeleen käyttöä sekä täydellisesti suoritettuja vaikeusliikkeitä.

Kilpa-aerobicissa tarvitaan voimaa, notkeutta, kestävyyttä, taitoa, rytmitajua ja positiivista energiaa, joka välittyy esiintyjältä yleisölle. Kilpa-aerobic-harrastus on helpointa aloittaa Aerosport-sarjasta.

Kilpa-aerobic on kilpaurheilun ja "show'n" yhdistävä urheilulaji. Kilpailuissa pärjätäkseen urheilijan tulee hallita lajitekniikan lisäksi yleisön viihdyttäminen. Kilpa-aerobic täyttää myös taito-teholajien ja keskipitkien nopeuskestävyyslajien kriteerit. Fyysisen suorituskyvyn alueella urheilijalta vaaditaan voimaa ja liikkuvuutta, nopeutta ja anaerobista kestävyyttä sekä taitoa. Psyykkisellä puolella on oltava rohkeutta esiintyä, pitkäjännitteisyyttä määrätietoiseen harjoitteluun ja luovuutta.

## Kilpailujärjestelmä

Kilpailujärjestelmä jakautuu kahteen painopistealueeseen: harrastajiin ja kilpailijoihin. Uudet kilpailijat pääsevät harrastajapuolen kautta mukaan toimintaan, jolloin säännöt ovat helpommat ja väljemmät kuin kilpasarjoissa.
Lajissa kilpaillaan naisten ja miesten yksilösarjoissa, parisarjassa sekä kolmen hengen joukkuesarjassa, eli triossa. Uusi suosittu sarja on ryhmäaerobic, jossa kilpaillaan 5 - 8 hengen ryhmissä omilla säännöillään.

### Kilpasarjat

Sarjat eivät perustu ikään, vaan taitotasoon. Eri ikäluokat kilpailevat kuitenkin erikseen. Kilpailijat jakautuvat taitotasonsa mukaisesti kuuteen eri luokkaan, joista ensimmäinen luokka on alle 12-vuotiaat aloittelijat. Toinen luokka on AeroSport-luokka, jossa tehdään yksittäisiä liikesarjoja tuomareiden edessä. Kolmannessa luokassa nämä erilliset sarjat yhdistetään ja niistä tehdään ohjelma. Neljännessä luokassa saa tehdä jo koko ohjelman itse. Kuudes luokka on korkein ja siinä kilpaillaan kansainvälisillä säännöillä. Luokasta toiseen nousu voi tapahtua kun kilpailija saa tietyn määrän pisteitä jokaisesta arviointikohdasta eli taiteellisuudesta, tekniikasta sekä vaikeusosista. Kuudetta luokkaa voivat nousta vain yli 18-vuotiaat.

## Historia
Vuonna 1968 Yhdysvaltojen ilmavoimien kirurgi Kenneth H. Cooper (1931–) julkaisi tutkimustensa päätteeksi mullistavan aerobisen liikunnan harjoituskirjan jonka avulla ilmavoimien käyttämät liikuntaharjoitteet tulivat kaikkien ulottuville. Pian tanssinopettajat yhdistivät Cooperin luomaan harjoitusohjelmaan erilaisia musiikkeja luoden aerobisen tanssin. Aerobicissa kilpailtiin ensimmäisen kerran 1980-luvulla Yhdysvalloissa.

Kilpa-aerobic on saanut vaikutteita myös mm. capoeirasta sekä voimistelusta.
Esperantoakatemia

**Esperantoakatemia** (*Akademio de Esperanto*) on kansainvälinen elin, jonka tehtävänä on esperanton periaatteiden säilyttäminen ja kielenhuolto. Sen edeltäjä *Lingva Komitato* (kielikomitea) perustettiin L. L. Zamenhofin aloitteesta vuonna 1905, jolloin ensimmäinen kansainvälinen esperantokongressi valitsi siihen 102 jäsentä. Käytännön työtä varten tämä suuri elin muodosti 18-jäsenisen *Akademio*-nimisen osaston. Vuonna 1948 tehty uudelleenorganisointi yhdisti Lingva Komitaton ja sen Akademion kielenhuoltoelimeksi *Akademio de Esperanto*.

Esperantoakatemiassa on 45 jäsentä, jotka akatemia itse valitsee yhdeksän vuoden toimikaudeksi. Jäseneksi voidaan nimittää esperanton käyttäjiä, joita pidetään pätevinä toimimaan Akatemian jäsenen tehtävässä. Tällaisia ovat sääntöjen mukaan ensi sijassa tunnustetut kielen tutkijat, kielen opetuksen tai sanakirjatyön asiantuntijat sekä ne, joiden teokset tai käännökset ovat rikastuttaneet esperantonkielistä kulttuuria kaunokirjallisuuden, tekniikan tai tieteen alalla. Johtokuntaan kuuluvat syksystä 2013 puheenjohtajana Christer Kiselman (Ruotsi), varapuheenjohtajina Brian Moon (Luxemburg) ja Probal Das Gupta (Intia) sekä sihteerinä Renato Corsetti (Italia). 

Suomesta akatemian jäsenenä (jo Lingva Komitaton aikaisessa Akademiossa) oli pitkään Vilho Setälä. Vuonna 2022 suomalaisia jäseniä on yksi: Jouko Lindstedt.

Akatemian työskentelee jaostoissa (*sekcioj*), joiden alat vuonna 2013 olivat kielioppi, yleissanasto, erikoisalojen kieli, kirjallisuus, ääntäminen, oppikirjojen tarkastus ja kielineuvonta. Lisäksi voi olla erikoistehtäviin toimikuntia, kuten Akatemian historiaa laativa työryhmä.

Akatemia julkaisee virallisia suosituksia harvakseltaan, keskimäärin kerran vuodessa. Suositukset koskevat sanoja tai jonkin kielioppikysymyksen tulkintaa. Suositeltuihin sanaluetteloihin (ns. oficialaj aldonoj) päästessään sana on useimmiten jo käytännössä vakiintunut ja Akatemia vain vahvistaa vakiintuneen muodon ja merkityksen. Kielineuvonnan (*Lingva Konsultejo*) vastauksia julkaistaan useammin.

Akatemian talous perustuu Esperanton Maailmanliiton (Universala Esperanto-Asocio) avustuksiin ja lahjoituksiin.

**Lähteet**

* Esperantoakatemian nettisivut http://akademio-de-esperanto.org/index.html
* Enciklopedio de Esperanto (hakusana *Lingva Komitato*), Literatura Mondo, Budapest 1933; nettiversio osoittessa http://www.eventoj.hu/steb/gxenerala_naturscienco/enciklopedio-1/enciklopedio-de-esperanto-1933.pdf
Veto-oikeus

**Veto-oikeus** (, 'minä kiellän') on kielto tai tahdonilmaus, jolla valtionjohtaja, muu valtioelin, yhteisö taikka yksityinen toimija voi laillisesti estää jonkin päätöksen syntymisen tai voimaantulon. Termi tulee antiikin Roomasta, missä kansantribuunilla oli veto-oikeus kaikkien virkamiesten päätöksiin diktaattorin päätöksiä lukuun ottamatta.

## Yleisesti
Laaja veto-oikeus hidastaa päätöksentekoa tai tekee sen jopa mahdottomaksi, mutta veto-oikeus on toisaalta perusteltua asioissa, joissa yksimielisyys on erittäin tärkeää. Esimerkiksi Yhdistyneiden kansakuntien turvallisuusneuvostossa on käytössä veto-oikeus, mutta vain sen viidellä pysyvällä jäsenmaalla. Veto-oikeutta käyttämällä yksikin siihen oikeutettu jäsen voi halutessaan estää päätöksiä ja muutoinkin vaikeuttaa YK:n toimintaa. Veto-oikeus on käytössä YK:n turvallisuusneuvoston lisäksi muun muassa osassa Euroopan unionin päätöksentekoa.

Puolan valtiopäivillä vuosina 1652–1791 päätöksenteko edellytti, että valtiopäivämiesten oli oltava asiasta yksimielisiä. Jokaisella heistä oli siis mahdollisuus estää päätöksen voimaantulo. Tämä järjestelmä tunnetaan nimellä liberum veto.

### Suomessa
Suomen perustuslain mukaan tasavallan presidentillä on lykkäävä eli *suspensiivinen veto-oikeus* eli hän voi jättää vahvistamatta eduskunnan hyväksymän lain, jolloin laki palautuu eduskunnalle uudelleen käsittelyä varten. Tämä ei ole varsinainen lainsäädännöllinen veto-oikeus vaan lähinnä oikeus palauttaa laki eduskunnan uudelleen harkittavaksi. Mikäli eduskunta hyväksyy lain uudelleen asiasisällöltään muuttamattomana, se tulee voimaan ilman presidentin vahvistusta. Jos eduskunta ei uudessa käsittelyssä hyväksy lakia, se raukeaa. Vanhassa hallitusmuodossa vuodelta 1919 tasavallan presidentillä oli veto-oikeus lakiin, mutta jos sen seuraavakin vaalien jälkeen valittu eduskunta hyväksyi, se oli presidentin vahvistettava.

## Veton kumoaminen
Veton kumoaminen tai ohittaminen tarkoittaa varsinaisen päätöksen tehneen valtioelimen oikeutta saattaa alkuperäinen päätös voimaan huolimatta sitä vastaan käytetystä veto-oikeudesta, kuten esimerkiksi kansanedustuslaitoksen valtaa presidentin veton kumoamiseksi. Tällainen oikeus on käytössä muun muassa Yhdysvalloissa.

### Yhdysvalloissa
Yhdysvaltain presidentillä on veto-oikeus kongressin hyväksymiin lakeihin ja eräisiin muihin päätöksiin. Presidentin veto voidaan kuitenkin kumota (), mikäli tällainen esitys saa sekä edustajainhuoneessa että senaatissa tuekseen vähintään 2/3 edustajista. Ensimmäisen kerran kongressi ohitti presidentin veton John Tylerin presidenttikaudella. Liittovaltion lisäksi myös useimmilla Yhdysvaltain osavaltioilla on käytössään vastaava oikeus, mikä vaatii useimmiten 2/3 kannatuksen osavaltion kongressissa.

## Lähteet

* 
* 

### Viitteet
Wuppertal

**Wuppertal** on kaupunki Saksassa, Nordrhein-Westfalenin osavaltiossa, Wupperjoen varrella Ruhrin alueelta etelään. Vuoden 2022 lopussa kaupungissa oli 358&nbsp;876 asukasta. Wuppertal muodostaa oman kaupunkipiirinsä (*kreisfreie Stadt*), eli se ei kuulu mihinkään Saksan piirikunnista.

Wuppertal on merkittävä teollisuuskaupunki, jossa on tekstiili-, metalli-, kemikaali-, kumi-, ajoneuvo- ja painoteollisuutta.

Kaupunki muodostettiin vuonna 1929 liittämällä yhteen Barmen, Elberfeld, Vohwinkel, Ronsdorf, Cronenberg ja muita pienempiä kaupunkeja. Kaupungin nimi oli aluksi Barmen-Elberfeld, mutta vuodesta 1930 Wuppertal.

Toisen maailmansodan aikana noin 40&nbsp;prosenttia kaupungista tuhoutui pommituksissa. Säilyneitä alueita ovat *Ölberg*, joka on yksi Saksan suurimmista työläiskortteleista, ja *Briller Viertel*, joka on porvarien asuinalue. Wuppertalissa on edelleen 4&nbsp;500 kansallisiksi muistomerkeiksi luokiteltua rakennusta klassismin, jugendin ja Bauhausin tyylikausilta. Merkittävin vuosisadan vaihteen muistomerkki on 1900 avattu Wuppertalin *Stadthalle*, konserttitalo.

Kaupungissa on myös monia puistoja ja kuuluisa eläintarha.

Eräs erikoisuus on Wuppertalin riippurata (*Wuppertaler Schwebebahn*). Se on teollisuus- ja liikemies Eugen Langenin rakennuttama ja 1. maaliskuuta 1901 avattu 13 kilometriä pitkä riippuva yksikiskoinen rautatie, jossa on kaksi raidetta. Rata seurailee Wupperjokea erikoisella tavalla: kiskot ovat 12 metriä joen yllä, ja juna roikkuu niiden alapuolella.

Suomalaisilla piraattiradioasemilla on ollut Wuppertalissa postilokero, jonka kautta ne kierrättivät postinsa välttääkseen kiinnijäämisen laittomasta radiotoiminnasta.

Syyskuussa 2014 Wuppertalin katuja alkoi partioida islamistien šaria-"poliisi" varoittamassa kahviloissa ja diskoissa alkoholista ja pukeutumisesta. Tapauksesta nousi suuri kohu Saksassa.

## Lähteet

## Aiheesta muualla

*Kaupungin verkkosivut
Parma

**Parma** on kaupunki Parman maakunnassa Emilia-Romagnan alueella Pohjois-Italiassa. Kaupungissa oli noin 196&nbsp;000 asukasta vuoden 2017 arvioissa. Kaupunkialueella väestöä on noin 402&nbsp;000.

## Maantiede

Parma sijaitsee Bolognasta luoteeseen, Parman maakunnassa Emilia-Romagnan alueella Pohjois-Italiassa. Kaupunki on rakennettu Parmajoen varrelle.

### Ilmasto

Parmassa on Köppenin ilmastoluokituksen mukaan subtrooppinen kostea ilmasto. Vuoden keskilämpötila on noin 13&nbsp;°C ja keskimääräinen sademäärä 840 millimetriä. Heinäkuu on lämpimin kuukausi. Silloin vuorokauden keskilämpötila on noin 23&nbsp;°C. Viilein kuukausi on tammikuu, jolloin keskilämpötila on noin 1&nbsp;°C. Sateisin kuukausi on marraskuu, jolloin sataa keskimäärin noin 100 millimetriä. Heinäkuu puolestaan on kuivin kuukausi. Silloin keskimääräinen sadanta on 46 millimetriä.

## Historia
### Antiikki

Parma sai alkunsa myöhäisellä pronssikaudella Terramaren kulttuuriin kuuluneena asutuksena. Myöhemmin se kuului etruskeille. Roomalaiset perustivat Parman kaupungin *[[colonia]]na* eli sotilassiirtokuntana vuonna 183 eaa. Keisari Augustus asutti sinne uuden colonian, jonka jälkeen sen virallinen nimi oli *Colonia Julia Augusta Parmensis*. Attilan johtamat hunnit tuhosivat Parman 400-luvulla.

### Myöhempi historia

Kaupunki toipui Teoderikin aikana ja kukoisti jälleen bysanttilaisen Ravennan eksarkaatin aikana, jolloin se tunnettiin nimellä *Khrysopolis* (*Chrysopolis*), ”Kultainen kaupunki”.

Myöhemmällä keskiajalla Parma kuului nimellisesti Pyhään saksalais-roomalaiseen keisarikuntaan, mutta sitä hallitsivat käytännössä sen omat piispat. Milano sai Parman hallintaansa vuonna 1346. Italialaissodissa kaupunki siirtyi Ranskan vallan alle vuosiksi 1500–1521 lukuun ottamatta vuosia 1512–1515, jolloin se oli Kirkkovaltion hallinnassa. Vuonna 1521 Parma päätyi taas Kirkkovaltion hallintaan.

Paavi Paavali III antoi Parman ja Piacenzan herttuakunnaksi aviottomalle pojalleen Pier Luigi Farneselle. Hänen jälkeläisensä hallitsivat kaupunkia 1545–1731. Suvun sammuttua Parman ja Piacenzan herttuakunta annettiin Bourbon-suvulle, ja se oli erillinen valtio vuonna 1861 virallisesti tapahtuneeseen Italian yhdistymiseen saakka, jolloin siitä tuli osa Italiaa. 

Toisen maailmansodan aikana liittoutuneet pommittivat Parman kaupunkia laajasti.

Vuonna 2002 perustettu Euroopan elintarviketurvallisuusvirasto sijoitettiin Parmaan.

## Talous

Parman talous on maatalouspainoitteista. Siellä on myös jonkin verran teollisuutta, jonka tuotteita ovat esimerkiksi koneet, lääkkeet, kengät ja lannoitteet.

Kaupunki on tärkeä Bolognan ja Milanon välisen liikenteen risteys niin raide- kuin tieliikenteelle. 

## Kulttuuri

Parmassa sijaitsee *[[Teatro Regio]]*, kuuluisa oopperateatteri. Manieristinen taidemaalari Parmigianino on kotoisin kaupungista.

Kaupunki on kuuluisa *Parmigiano Reggianosta* eli parmesaanijuustosta ja parmankinkusta. Se on antanut myös nimensä elintarvikejätti Parmalatille.

## Urheilu

Jalkapalloseura Parma FC pelaa kaudella 2018–19 Serie A:ssa.

## Lähteet

## Aiheesta muualla
Esperanton lippu

**Esperanton lippu** on alun perin Boulogne-sur-Merin esperantokerhon luoma lippu, joka hyväksyttiin esperanton lipuksi ensimmäisessä esperantokonferensissa vuonna 1905.

Lippu koostuu kolmesta osasta:
* Vihreä tausta symboloi toivoa
* Valkoinen neliö vasemmassa yläkulmassa symboloi rauhaa ja puolueettomuutta
* Vihreä tähti (*verda stelo*) valkoisessa neliössä symboloi viittä (perinteisen laskutavan mukaista) maanosaa

Esperanton maailmanliiton, Universala Esperanto-Asocion, suosituksen mukaan lipun mittasuhteiden tulisi olla seuraavanlaiset:
* Lipun leveyden suhde lipun korkeuteen: 3:2
* Lipun korkeuden suhde valkoisen neliön sivun pituuteen: 2:1
* Valkoisen neliön sivun suhde vihreän tähden sakaroiden pituuteen: 10:3,5

Joidenkin esperantistien mielestä perinteinen lippu on liian nationalistinen kansainväliselle kielelle, jonka vuoksi monet järjestöt eivät enää suosittele sen käyttöä. Vuonna 1987 brasilialainen esperantisti kehitti tilalle uudemman version, *la jubilea simbolo* (*riemusymboli*), jossa kaksi E-kirjainta ovat toisiaan vasten valkoisella pohjalla. Tämä malli ei kuitenkaan ole saavuttanut vielä kovin suurta suosiota ja useimmat esperantistit pitävätkin yhä verda steloa ylikansallisen yhteenkuuluvuuden tai kansainvälisyyden symbolina. Joskus esperantomatkailijat pitävät pientä lippua esillä, jotta muut esperantistit voisivat tunnistaa heidät esperantisteiksi.

## Lähteet

## Aiheesta muualla

* Flags Of The World - Esperanto flag
Klemens II

**Klemens II** (1005 &ndash; 9. lokakuuta 1047) oli paavina 25. joulukuuta 1046 – 9. lokakuuta 1047. Hänen oikea nimensä oli **Sudiger Bambergilainen**. Klemens oli saksilainen ja hän toimi Bambergin piispana ennen kuin hänestä tuli paavi.

Klemens oli ollut keisari Henrik III:n kansleri ja Klemens oli tälle kiitollisuudenvelassa, kun hän syrjäytti paavina Gregorius VI:n. Hänen lyhyen virkakautensa ainoa merkittävä tapahtuma oli Sutrumin kirkolliskokous, joka käsitteli kirkollisten virkojen kauppaamista. Klemens kuoli 9. lokakuuta 1047. Hänet haudattiin Bambergin katedraaliin.

## Lähteet
*

### Viitteet

## Aiheesta muualla
Daran taistelu

**Daran taistelu** käytiin vuonna 530 Itä-Rooman eli Bysantin valtakunnan ja sassanidien Persian välillä. Dara oli roomalainen linnoitus, jonka Anastasios I rakennutti suojaksi persialaisia vastaan Mesopotamiaan. Anastasios nimesi paikan **Anastasiopoliiksi**, mutta nimeä ei yleensä käytetty.

## Tausta

Bysantti oli ollut sodassa Persiaa hallinneiden sassanidejen kanssa vuodesta 527, jolloin Kavadh I:n sanottiin yrittäneen väkisin tehdä Iberian asukkaista zarathustralaisia. Iberian kuningas pakeni Justinianus I:n luokse. Kavadh yritti saada aikaan rauhan Bysanttin kanssa ja Justinianuksen adoptoimaan Kavadhin poika Khosrau. Justinianus ei suostunut vaan lähetti kenraalinsa Belisariuksen ja Sittaksen Persiaan. Heidät lyötiin aluksi ja Justinianus yritti solmia rauhan Kavadhin kanssa, mutta persialaiset lähettivät 30&nbsp;000 uutta sotilasta Daran linnoitusta kohti vuonna 529. Belisarius ja Hermogenes lähetettiin takaisin 25&nbsp;000 miehen voimin. Kavadh lähetti 10&nbsp;000 lisäjoukkoja.

## Taistelu

Vaikka hänellä olikin vähemmän joukkoja Belisarius päätti hyökätä persialaisten kimppuun. Hän antoi kaivaa joukon ojia Daraan johtavan tien varrelle jotta persialaiset eivät pystyisi käyttämään ratsuväkeään. Belisarius järjesti jalkaväkensä keskelle ja kummallekin siivelle heruleista koostuvan ratsuväen. Vasemmalla siivellä oli myös 300 hunnien ratsuväkeä ja oikealla vielä 600 hunnia. Reservissä armeijan takana oikealla siivellä oli kenraali Johanneksen johtama bysanttilainen ratsuväki. Persialaiset asettivat joukkonsa kahteen siipeen: oikeaa johti Pityaxes ja vasenta Baresamanes.

Persialaisten ensimmäinen hyökkäys kohdistui vasemmalla siivellä olevia heruleja kohti. Herulit antoivat aluksi periksi, mutta pelkäsivät omien liittolaistensa hunnien kostoa niin että tekivät vastahyökkäyksen ja löivät persialaiset takaisin.

Nyt seurasi taistelussa tauko, jonka aikana persialainen sotilas haastoi bysanttilaiset kaksintaisteluun. Heruli nimeltä Andreas tappoi persialaisen ja vielä toisenkin haastajan. Tämän jälkeen persialaiset palasivat leiriinsä yön ajaksi.

Seuraavana päivänä saapui 10&nbsp;000 uutta persialaista sotilasta. Taistelun alkoi kun kummatkin osapuolet ampuivat toisiaan jousilla ilman suurempia tappioita. Belisarius oli kätkenyt ratsuväkeä Daran vasemmalla puolella olevan kukkulan taakse. Kun persialaiset hyökkäsivät antoi bysanttilaisten keskusta periksi, mutta kätkössä olevan ratsuväen ja oikean siiven hunnit saivat persialaiset perääntymään. Firouz lähetti persialaisten valiojoukot bysanttilaista ratsuväkeä vastaan, joka murtui. Belisarius teki vastahyökkäyksen, joka jakoi persialaiset joukot kahteen osaan. Toinen osa ajoi takaa bysanttilaista ratsuväkeä, mutta toinen jäi mottiin ja se tuhottiin. 5&nbsp;000 persialaista sai surmansa ja heidän mukanaan Baresmanes. Loput persialaisista Belisarius päästi pakoon.

## Katso myös

* Vallihautasota

## Lähteet
* Prokopios, "Sodat"
Määrä

**Määrä** eli **kvantiteetti** (lukumäärä, lyhenne lkm.) on ominaisuus, joka on lukumääräisesti mitattavissa esimerkiksi kappaleina tai identtisinä mittayksikköinä. 

Mitattavuus on modernin empiirisen luonnontieteen perusta. Määrällisesti mitattavien ominaisuuksien vastaparina pidetään usein laatua eli *kvaliteettia*.

## Katso myös

* Määrällinen eli kvantitatiivinen tutkimus
* Mittaaminen
* Kvantiteetti (kielitiede)

## Lähteet

## Aiheesta muualla
Ii2

**ii2** oli 8. elokuuta 2002 perustettu suomalainen Internet-yhteisö, jonka perustivat kuopiolaiset Mika Vatanen ja Joonas Kemppainen vaihtoehdoksi IRC-Gallerialle. Palveluun rekisteröityneet käyttäjät pystyivät luomaan oman profiilin, selaamaan ja kommentoimaan muiden profiileja ja kuvia sekä keskustelemaan muiden käyttäjien kanssa.

Vuonna 2007 palvelun perustajat myivät palvelun Citypress Oy:lle, joka ylläpiti myös City-lehteä, Deitti.net-palvelua sekä verkkosivu- ja sähköpostipalveluja. Kauppahintaa ei kerrottu julkisuuteen. 

Palvelu suljettiin vuonna 2012 Facebookin aiheuttaman käyttäjien vähenemisen vuoksi. Samalla Citypress myi palvelun suomalaiselle Mediadrive Oy:lle, joka tarjosi käyttäjille mahdollisuutta siirtää tietonsa Kuvat.fi -sivustolle. Mitään palvelun sisällöistä ei kuitenkaan siirtynyt Mediadrivelle, ja tietonsa Kuvat.fi -palveluun siirtäneiden käyttäjien määrästä ei ole tietoa.

Palvelun myyntihetkellä vuonna 2007 palveluun oli rekisteröitynyt noin 170 000 käyttäjää, jotka olivat ladanneet sivustolle miljoonaa kuvaa. Sivulatauksia oli noin 35 miljoonaa viikossa, mikä oli enemmän kuin esimerkiksi Helsingin Sanomilla samaan aikaan.

## Lähteet

## Aiheesta muualla

* 
* 
*
Zaire (täsmennyssivu)

**Zaire** tarkoittaa seuraavia:

* Kongon demokraattinen tasavalta, entinen Zaire, valtio Afrikassa
* Zaire, maakunta Angolassa
* Zairen zaire, valuuttakoodi ZRZ, lyhyesti zaire, Kongon demokraattisen tasavallan (1967–1971) ja Zairen (1971–1993) rahayksikkö 1967–1993
* Zairen uusi zaire, valuuttakoodi ZRN, lyhyesti zaire, Zairen rahayksikkö 1993–1998
* Zaire (1884), Portugalin laivaston tykkivene
* Zaire-luokka, 1920-luvulla rakennettu Portugalin laivaston tykkiveneluokka
* Zaire tai Zaïre, sukunimenä:
** Warren Zaïre-Emery (s. 2006), ranskalainen jalkapalloilija.
Titicaca

**Titicaca** (esp. *Lago Titicaca*) on Etelä-Amerikan suurin järvi. Se sijaitsee 3&nbsp;821 metriä merenpinnan yläpuolella ja on maailman korkeimmalla sijaitseva purjehduskelpoinen järvi.

Titicacan pinta-ala on 8&nbsp;300 neliökilometriä, ja se sijaitsee altiplanon ylängöllä Andien vuoristossa Perun ja Bolivian rajalla. Sen keskisyvyys on 140–180 metriä ja syvin kohta 280 metriä. Suurin pituus on 190 kilometriä ja leveys 80 kilometriä. Se on tilavuudeltaan suurin Etelä-Amerikan järvistä. Järven eteläosassa on lähes erillinen Huiñamarcan allas, joka yhdistyy pääjärveen vain 800 metriä leveän salmen kautta. Yli 25 jokea laskee Titicacaan ja tuo siihen viileää vettä jäätiköiltä. Desaguaderojoki on järven ainoa laskujoki, ja suuri osa vedestä poistuukin haihdunnan kautta.

## Saaret
Järvessä on 41 saarta, joista monilla on asutusta.

Titicacan ja koko Perun suosituimpia nähtävyyksiä ovat Los Uros – kelluvista kaisloista tehdyt keinotekoiset saaret. Niiden asukkaat pakenivat kaislalautoilleen inkojen hyökkäyksiä. Saarilla asuu edelleen noin 300 henkeä. Kaislasaaret lahoavat pohjastaan, mutta niiden pintaan lisätään uusia kerroksia kaislaa.

Taquilesaarella on ollut asutusta yli 10&nbsp;000 vuoden ajan. 1200-luvulle asti siellä asui tihuanaco-kansaa, jotka joutuivat inkojen valloitusretkien kohteeksi. Nykyisin asukkaita on noin kolmetuhatta. Saarella kudotaan ja neulotaan alpakkaneuleita. 

Amantanisaari on pyöreä ja pinta-alaltaan noin 15 neliökilometriä. Sillä asuu noin 800 perhettä kuudessa kylässä. 

Isla del Sol, auringon saari, sijaitsee Bolivian puolella. Siellä on jäänteitä inkojen rakennuksista, ja myytit ensimmäisestä inkasta liittyvät tähän saareen.

## Luonto
Titicaca on Ramsarin sopimuksella suojeltu vesialue vuodesta 1998 asti. Siellä elää yli kuusikymmentä lintulajia, muun muassa flamingoja ja uhanalainen endeeminen lentokyvytön titicacanuikku (*Rollandia microptera*). Luontaisia kalalajeja ovat killit, muun muassa *karachi* (*Orestias ispi*) ja monnikalojen heimon *Trichomycterus*-sukuun kuuluva *boga*; 1930-luvun lopussa järveen istutettiin taimenia ja makrilleja. Noin 90 prosenttia järven kalalajeista on endeemisiä. Titicacajärven endeeminen sammakko (*[[Telmatobius culeus]]*) voi kasvaa kilon painoiseksi ja jopa 50 senttimetriä pitkäksi.

## Lähteet

## Aiheesta muualla
Damasus II

Paavi **Damasus II** (k. 9. elokuuta 1048) oli paavina 17. heinäkuuta – 9. elokuuta 1048. Hän oli oikealta nimeltään **Poppo Bressanonelainen** ja ennen paaviuttaan hän oli Bressanonen piispa. Damasus oli toinen keisari Henrik III:n valtaan nostama paavi.

Hänen kautensa lyhyys on johtanut huhuihin, että hänet olisi myrkytetty, mutta todennäköisempää on, että hän kuoli malariaan.

## Lähteet
*

### Viitteet

## Aiheesta muualla
Pienin yhteinen jaettava

Kahden tai useamman kokonaisluvun **pienin yhteinen jaettava** eli **pienin yhteinen monikerta**, p.y.j., on matematiikassa pienin kokonaisluku, joka on tasan jaollinen kyseessä olevilla luvuilla. Käytännössä p.y.j. ilmaantuu esimerkiksi murtolukujen yhteen- ja vähennyslaskussa (ks. esimerkki alla). Se on mahdollista määrätä jakamalla luvut alkutekijöihinsä ja kertomalla niiden tekijöiden korkeimmat potenssit.

Formaalisti kahden luonnollisen luvun a ja b pienin yhteinen jaettava, pyj(a,b) = m, on pienin sellainen luku, jota kohti on olemassa sellaiset luonnolliset luvut n_a ja n_b, että

:n_a \cdot a = n_b \cdot b = m.

Siis jos

:a = p_1^{a_1}p_2^{a_2} \cdot\cdot\cdot p_n^{a_n} 
:b = p_1^{b_1}p_2^{b_2} \cdot\cdot\cdot p_n^{b_n} ,

missä p_i on i:s alkuluku ja jos p_i ei ole luvun tekijä, sitä vastaava eksponentti a_i tai b_i on nolla, saadaan pyj-kaavaksi

:\operatorname{pyj}(a,b) = p_1^{\max(a_1,b_1)}p_2^{\max(a_2,b_2)} \cdot\cdot\cdot p_n^{\max(a_n,b_n)} 

**Esimerkki:**

* **Lukujen 18 ja 20 p.y.j.**

:18 = 2 \cdot 3^2 

:20 = 2^2 \cdot 5 

:\operatorname{pyj}(18,20) = 2^2 \cdot 3^2 \cdot 5 = 180.

Huomaa, että \frac{180}{18} = 10 ja \frac{180}{20} = 9, eli pyj on jaollinen luvuilla 18 ja 20.
Lisäksi jos joku luku on jaollinen luvuilla 18 ja 20, se on jaollinen myös luvulla 180.
Esimerkiksi 18 · 20 = 360 = 2 · 180

---

*** Lukujen 26 ja 28 p.y.j.**

:26 = 2 \cdot 13 

:28 = 2^2 \cdot 7 

: \operatorname{pyj}(26,28) = 2^2 \cdot 7 \cdot 13 = 364

---

* Pienintä yhteistä jaettavaa voidaan hyödyntää murtolukujen yhteenlaskussa.

:\frac{1}{18} + \frac{1}{20}

Lasketaan ensin pyj(18,20) = 180. Lavennetaan tämän jälkeen murtoluvut samannimisiksi, eli että kummankin nimittäjä on 180. Kerroin saadaan jakamalla pyj nimittäjällä: 180/18=10, 180/20=9.

:\frac{1}{18} + \frac{1}{20} = \frac{10}{180} + \frac{9}{180} = \frac{19}{180}

----

Voidaan osoittaa, että luonnollisille luvuille *n* ja *p* pätee:

n \cdot p = \operatorname{syt}(n,p) \cdot \operatorname{pyj}(n,p)

## Lähteet
* 

### Viitteet

## Katso myös

* Aito jakaja
* Suurin yhteinen tekijä
* Yhteinen tekijä
Syt

**Syt** tarkoittaa seuraavia asioita:

* suurin yhteinen tekijä, syt, matematiikan käsite
* Suomalaisen Yhteiskunnan Tuki, SYT, säätiö
* SYT-kassa, Suomalaisten Yrittäjien Työttömyyskassa.
Jäätelösooda

**Jäätelösooda** on jäätelöstä ja hiilihapollisesta juomasta sekoitettu kuohuva juoma. Yhdysvaltalainen keksijä Robert M. Green sekoitti alkuperäiseen soodaansa makeaa kermaa, siirappia, ja hiilihapollista juomaa. Vuonna 1874 hän kerman loputtua keksi sekoittaa juomaan jäätelöä, jolloin jäätelösoodasta tuli suosikkituote, jota käytettiin myös raittiuskampanjoissa.

## Katso myös
* Pirtelö
* Valion baarit

## Lähteet

## Aiheesta muualla

* 
* 
*
Pirtelö

**Pirtelö** on tavallisesti maidosta ja jäätelöstä tai jogurtista sekoittimella valmistettu kylmä juoma, joka maustetaan usein marjoilla, kaakaolla tai hedelmillä. Pirtelöön voi käyttää myös esimerkiksi maitorahkaa tai raakaa kananmunaa. 

## Historia
Pirtelön englanninkielisen nimen (milkshake) esiaste "shake" mainittiin ensimmäisen kerran vuonna 1885, mutta sillä ei tarkoitettu tuolloin samaa tuntemaamme pirtelöä. Juomaa kuvailtiin "vahvaksi ja terveelliseksi munatotityyppiseksi juomaksi, jossa on muun muassa kananmunia ja viskiä, ja joka toimii sekä piristeenä että lahjana." 1900-luvun alussa viskipirtelöt korvattiin maustetuilla siirapeilla ja mallasmaidolla valmistetuilla pirtelöillä.

Jäätelöpirtelöt tulivat yleisiksi vasta vuonna 1922, kun Walgreens-yritys alkoi mainostaa mallasmaitopirtelöitä. Tämä tapahtui sen jälkeen, kun työntekijä Ivar "Pop" Coulson alkoi lisätä niihin vaniljajäätelöä, mikä osoittautui suureksi menestykseksi. Mallasmaitopirtelöiden suosio kasvoi, ja jäätelökoneet tuottivat sen koostumuksen, joka on nykyään tunnettu.

Pirtelö tuli suomen kieleen 1950-luvulla Valion nimikilpailun kautta. Kilpailun voittajaksi valittiin Matti Vuolanne.

## Kuvia

Milkshake på Ryes.jpg|Tyypillinen pirtelö lasissa, lisänä kaksi pilliä.
Strawberry milkshake.jpg|Mansikkapirtelö kermavaahdolla ja siirapilla.
Flickr - cyclonebill - Kaffe-banan-shake.jpg|Kahvi-banaanipirtelö kermavaahdolla.


## Lähteet

## Kirjallisuutta

* 

## Aiheesta muualla

* http://www.fineli.fi/foodsearch.php?name=pirtel%F6&lang=fi 
* http://www.maitojaterveys.fi/index.php?id=156 
* http://www.paakari.net/reseptit.php?cat=1
Benedetto Antelami

**Benedetto Antelami** oli italialainen kuvanveistäjä, arkkitehti ja Italian varhaisen kuvanveistotaiteen johtohahmo, jonka työtä parhaiten edustavat *Kristuksen ottaminen ristiltä* vuodelta 1178 ja Parman tuomiokirkon kastekirkon ovireliefit. Hänen syntyperästään tiedetään hyvin vähän, mutta tyylillisesti hänen kuvanveistotaiteensa näyttää liittyvän Provenceen.

## Lähteet

## Kirjallisuutta
* Woelk, Moritz: *Benedetto Antelami. Die Werke in Parma und Fidenza*. Münster: Rhema, 1995. .
Itäinen kristikunta

**Idän kristillisiin kirkkoihin** kuuluviksi kirkoiksi lasketaan ortodoksisen kirkon lisäksi seuraavat:

1. Ne kansalliset kirkot, jotka erosivat alkukirkosta kristologisten riitojen aikana 400–500-luvuilla. Tällaisia ovat armenialainen, koptilainen, etiopialainen, syyrialainen ja nestorialainen kirkkokunta sekä tuomaskristityt Malanbaran rannikolla Intiassa.

Näitä niin sanottuja orientaaliortodoksisia kirkkoja ovat:

* Aleksandrian koptilais-ortodoksinen kirkko
* Armenian apostolinen kirkko
* Eritrean ortodoksinen kirkko
* Etiopian ortodoksinen kirkko (Etiopian ortodoksinen tewahedo-kirkko)
* Malankaran jakobiittinen syyrialais-ortodoksinen kirkko (Intia)
* Syyrialais-ortodoksinen kirkko

2. Idän katoliset kirkot eli ne idän katolisten kirkkojen kristityt, jotka säilyttäen idän ortodoksisen kirkon jumalanpalvelukset ja teologisen, kanonisen, hengellisen ja liturgisen perinteet ovat tunnustaneet paavin arvovallan ja tulleet näin ollen katolisiksi.

3. Eräät yhteisöt, jotka eivät enää ole osa edellä mainittuja kirkkoja, mutta ovat säilyttäneet itäisiä perinteitä. Tärkein näistä on Venäjällä niin sanotut vanhauskoiset eli starovertsit.

## Historia

Idän kristillisyys jakautui 400- ja 500-luvulla. Taustalla oli 300-luvulla alkanut kiista Kristuksen persoonasta. Kiista huipentui 400-luvulla Kristuksen jumalallisuuden ja inhimillisyyden luonteesta käytyihin väittelyihin. Kiistely synnyttti prosessin joka johti itäisen kristikunnan jakautumiseen niin sanottuihin bysanttilaiseen ortodoksiaan (ortodoksinen kirkko) ja orientaaliseen ortodoksisuuteen (orientaaliortodoksiset kirkot).

## Lähteet